b'\n_START_ARTICLE_\n\xc4\x8cerenkovo spinduliavimas\n_START_PARAGRAPH_\n\xc4\x8cerenkovo spinduliavimas \xe2\x80\x93 elektromagnetinio spinduliavimo pasirei\xc5\xa1kimas, kai dalel\xc4\x97s turin\xc4\x8dios kr\xc5\xabv\xc4\xaf (pvz., elektronas) pralekia izoliatori\xc5\xb3 grei\xc4\x8diu, didesniu u\xc5\xbe fazin\xc4\xaf \xc5\xa1viesos greit\xc4\xaf toje med\xc5\xbeiagoje. Rei\xc5\xa1kinys pavadintas rus\xc5\xb3 mokslininko Pavelo \xc4\x8cerenkovo vardu, kuris, kartu su kolegomis, 1958 m. u\xc5\xbe jo apra\xc5\xa1ym\xc4\x85 gavo Nobelio fizikos premij\xc4\x85 .\n_START_SECTION_\nFizikin\xc4\x97 kilm\xc4\x97\n_START_PARAGRAPH_\nSpecialioji reliatyvumo teorija teigia, kad \xc5\xa1viesos greitis c vakuume yra universali fizikos konstanta, ta\xc4\x8diau kitose aplinkose, t. y. med\xc5\xbeiagose \xc5\xa1viesa gali sklisti \xc5\xbeymiai ma\xc5\xbeesniu grei\xc4\x8diu, ne c. Pavyzd\xc5\xbeiui, vandenyje \xc5\xa1viesa sklinda grei\xc4\x8diu, lygiu 0,75 \xc5\xa1viesos grei\xc4\x8dio vakuume. Tod\xc4\x97l materija gali b\xc5\xabti pagreitinta vir\xc5\xa1 \xc5\xa1viesos grei\xc4\x8dio toje med\xc5\xbeiagoje branduolini\xc5\xb3 reakcij\xc5\xb3 metu bei daleli\xc5\xb3 greitintuvuose. \xc4\x8cerenkovo spinduliavimas pasirei\xc5\xa1kia tuomet, kai dalel\xc4\x97 su kr\xc5\xabviu, da\xc5\xbeniausiai elektronas, lekia dielektrine med\xc5\xbeiaga grei\xc4\x8diu, didesniu u\xc5\xbe \xc5\xa1viesos greit\xc4\xaf joje.\n_START_SECTION_\nAtradimas\n_START_PARAGRAPH_\n1934\xc2\xa0m. P. \xc4\x8cerenkovas atrado, kad skystis, veikiamas rad\xc5\xbeio skleid\xc5\xbeiam\xc5\xb3 \xce\xb3 spinduli\xc5\xb3, pradeda \xc5\xa1vyt\xc4\x97ti.\n_START_SECTION_\nBranduoliniai reaktoriai\n_START_PARAGRAPH_\n\xc4\x8cerenkovo spinduliavimas da\xc5\xbeniausiai naudojamas auk\xc5\xa1tos energijos dalel\xc4\x97ms aptikti. Pvz., baseino tipo branduoliniuose reaktoriuose (reaktoriai, patalpinti vandens baseinuose) \xc4\x8cerenkovo spinduliavimo intensyvumas yra susij\xc4\x99s su branduoli\xc5\xb3 dalijimosi \xc4\xafvyki\xc5\xb3 da\xc5\xbeniu, kuri\xc5\xb3 metu susidaro auk\xc5\xa1tos energijos elektronai. I\xc5\xa1 to galima spr\xc4\x99sti apie reakcijos intensyvum\xc4\x85. Tuo pa\xc4\x8diu \xc5\xa1is charakteringas spinduliavimas naudojamas likusiam panaudot\xc5\xb3 kuro stryp\xc5\xb3 radioaktyvumui nustatyti.\n_START_SECTION_\nAstrofizikiniai eksperimentai\n_START_PARAGRAPH_\nAuk\xc5\xa1tos energijos Kosminiai spinduliai, patek\xc4\x99 \xc4\xaf \xc5\xbdem\xc4\x97s atmosfer\xc4\x85, gali sukurti elektrono-pozitrono poras, skriejan\xc4\x8dias mil\xc5\xbeini\xc5\xa1ku grei\xc4\x8diu. \xc5\xa0i\xc5\xb3 daleli\xc5\xb3 su kr\xc5\xabvi\xc5\xb3 \xc4\x8cerenkovo spinduliavimas naudojamas kosmini\xc5\xb3 spinduli\xc5\xb3 \xc5\xa1altiniui ir intensyvumui nustatyti, pavyzd\xc5\xbeiui, IACT metodu VERITAS, H.E.S.S. ir MAGIC eksperimentuose. Pana\xc5\xa1us metodas naudojamas dideliuose neutrin\xc5\xb3 detektoriuose, pvz., Super-Kamiokande ar IceCube._NEWLINE_\xc4\x8cerenkovo spinduliuot\xc4\x97 gali b\xc5\xabti panaudota nustatyti didel\xc4\x97s energijos astronomini\xc5\xb3 objekt\xc5\xb3, spinduliuojan\xc4\x8di\xc5\xb3 gama spindulius, savyb\xc4\x97ms: supernov\xc5\xb3 liekan\xc5\xb3 ar blazar\xc5\xb3.\n_START_SECTION_\nDaleli\xc5\xb3 fizikos eksperimentai\n_START_PARAGRAPH_\n\xc4\x8cerenkovo spinduliavimas da\xc5\xbenai naudojamas daleli\xc5\xb3 fizikos eksperimentuose kr\xc5\xabv\xc4\xaf turin\xc4\x8dioms dalel\xc4\x97ms identifikuoti pagal spinduliuot\xc4\x97s \xc5\xa1vies\xc4\x85. Vienas moderniausi\xc5\xb3 tokio tipo detektori\xc5\xb3, RICH (ring imaging \xc4\x8cerenkov detector), pirm\xc4\x85 kart\xc4\x85 sukurtas pra\xc4\x97jusio am\xc5\xbeiaus 8-ame de\xc5\xa1imtmetyje. Tokie detektoriai naudojami LHC eksperimentuose ALICE ir LHCb.'